Ir-Regolament tal-Kummissjoni (KE) Nru 2318/2001
tad-29 ta' Novembru 2001
li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 104/2000 fir-rigward tar-rikonoxximent ta' l-organizzazzjonijiet tal-produtturi fis-settur tas-sajd u l-awkakutura
IL-KUMMISJONI TAL- KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat ir-Regolament tal-Kunsill (KEE) Nru 104/2000 tas-17 ta' Diċembru 1999 dwar l-organiżżazzjoni komuni tas-swieq fi prodotti tas-sajd u akwakultura [1], kif l-aħħar emendat bir-Regolament tal-Kummissjoni (KE) Nru 939/2001 [2] u b'mod partikolari l-Artikolu 5(4) u l-Artikolu 6(7) migjub fih,
Billi:
(1) Ir-Regolament tal-Kummissjoni (KE) Nru 2939/94 tat-2 ta' Diċembru 1994 li jipprovdi regoli dettaljati għall-applikazzjoni tar-Regolament tal-Kunsill (KEE) Nru 105/76 dwar ir-rikonoxximent ta' l-organizzazzjonijiet tal-produtturi fl-industrija tas-sajd [3], kif emendat bir-Regolament (KE) Nru 1762/96 [4], jeħtieġ emendi konsiderevoli. Għandu għalhekk jiġi abrogat u mibdul.
(2) Huwa meħtieġ li jigu stabbiliti l-kondizzjonijiet u l-proċedura għall-għoti tar-rikonoxximent lill-Istati Membri lill- organizzazzjonijiet tal-produtturi b'dak il-mod li tiġi garantita l-applikazzjoni konsistenti tar-regoli li jirregolaw l-organizzazzjoni komuni tas-swieq fis-sajd u l-prodotti ta' akwakutura.
(3) Organizzazzjoni tal-produtturi hija meħtieġa, skond l-Artikolu 5(2) tar-Regolament (KE) Nru 104/2000, li tipprovdi evidenza li tkun suffiċjentement attiva ekonomikament biex ikun jixirqilha rikonoxximent. Huwa għalhekk meħtieġ li jiġu mfissra l-kriterji biex dik il-kondizzjoni titqies li tkun ġiet imħarsa.
(4) Huwa għalhekk meħtieġ li jiġu speċifikati l-kondizzjonijiet għall-għarfien ta' assoċjazzjoni ta' organizzazzjonijiet tal-produtturi.
(5) Hemm ħtieġa li ssir disposizzjoni għall-istabbiliment ta' regoli komuni li l-membri ta' organizzazzjonijiet tal-produtturi jkunu obbligati jħarsu.
(6) Huwa f'loku li jiġi speċifikat liema tagħrif għandu jiġi provdut mill-applikant għar-rikonoxximent. (6) Għandhom jigu stabbiliti limiti ta' żmien għall-għoti jew ir-rifjut ta' rikonoxximent u certi regoli dwar l-irtirar tar-rikonoxximent
(7) Għandhom jiġu provduti miżuri għall-verifikar tal-konformità mal-kondizzjonijiet marbuta mar-rikonoximent, u biex jiġu stabbiliti l-konsegwenzi ta' xi applikazzjoni frawdolenta għal l-użu ta' dak ir-rikonoxximent.
(8) Il-miżuri provduti f'dan ir-Regolament huma skond l-opinjoni tal-Kumitat ta' Amministrazzjoni tal-Prodotti tas-Sajd,
ADOTTAT DAN IR-REGOLAMENT:
Artikolu 1
1. Organizzazzjoni tal-produtturi kif definita fl-Artikolu 5(1 tar-Regolament (KE) Nru 104/2000 għandha titqies li tkun attiva biżżejjed ekonomikament għall-finijiet ta' l-Artikolu 5(2) tiegħu, jekk:
(a) fuq il-bażi tad-daqs tagħha, il-kapaċità totali ta' bastimenti tas-sajd li joperaw minnha u r-regolarità u d-daqs tal-qabdiet, iż-żona koperta bl-applikazzjoni għar-rikonoxximent hija meqjusa mill-Istat Membru li tkun ta' importanza biżżejjed; u
(b) kull waħda minn dawn il-kondizzjonijiet tiġi mħarsa:
(i) in-numru tal-bastimenti mħaddma minn membri ta' l-organizzazzjoni tal-produturi jkun ta' l-anqas 20 % tan-numru totali ta' bastimenti normalment preżenti f'dik iż-żona; jew
(ii) għall-ispeċi jew il-grupp ta' speċi li għaliha ikun qed jintalab ir-rikonoxximent, l-organizzazzjoni tal-produtturi tbiegħ:
- ta' l-anqas 15 % skond il-piż tal-produzzjoni totali fiż-żona tagħha, jew
- ta' l-anqas 30 % skond il-piż tal-produzzjoni totali f'port prinċipali jew suq fiż-żona tagħha, bl-Istat Membru konċernat jagħti tifsira ta' xi tfisser "prinċipali" għal dan il-għan.
2. L-Istati Membri għandhom jiddeċiedu liema mill-kondizzjonijiet imniżżla fil-paragrafu 1(b) għandhom japplikaw fit-territorju tagħhom.
Dawn għandhom jinnotifikaw lill-Kummissjoni u lill-partijiet interessati bid-deċiżjoni tagħhom fi żmien xahrejn mill-pubblikazzjoni ta' dan ir-Regolament.
Fil-każ li tinbidel l-istruttura tas-suq, l-Istati Membri jistgħu jiddeċiedu li jbiddlu l-kondizzjoni. Għandhom jinnotifikaw minnufih b'dan lill-Kummissjoni u lill-partijiet interessati.
3. Fejn organizzazzjoni tal-produtturi tkun magħmula minn produtturi li ta' l-anqas 30 % tagħhom joperaw f'żona waħda jew aktar barra minn dik li fiha l-bastimenti mħaddma mill-membri ikollhom il-port tagħhom, dik l-organizzazzjoni għandha titqies li tkun attiva biżżejjed ekonomikament għall-finjiet ta' l-Artikolu 5(2) tar-Regolament (KE) Nru 104/2000 jekk, għall-ispeċje jew il-grupp ta' speċi li dwarhom jintalab ir-rikonoxximent, tbiegħ minn ta' l-anqas 4 % skond il-piż tal-produzzjoni nazzjonali.
4. Fl-interessi ta' amministrazzjoni aktar effiċjenti, l-Istat Membru jista' jiffissa bejn 15 % u 30 % il-persentaġġ li ssir reernza għalih fl-ewwel inciż tal-paragrafu 1(b)(ii), jista' jiffissa bejn 30 % u 50 % il-persentaġġ li ssir referenza għalih fit-tieni inciż tal-paragrafu 1(b)(ii), u jista' jiffissa bejn 30 % u 50 % il-persentaġġ dwar il-produtturi li ssir refernza għalihom fil-paragrafu 3.
5. Meta jintalab rikonoxximent għall-prodotti ta' l-akwakultura, l-attività ekonomika għandha titqies li tkun biżżejjed għall-finijiet ta' l-Artikolu 5(2) tar-Regolament (KE) Nru 104/2000 jekk l-organizzazzjoni tal-produtturi tbiegħ minn ta' l-anqas 25 % tal-produzzjoni totali ta' l-ispeċi jew grupp ta' speċi in kwistjoni, fiż-żona ta' produzzjoni li tkun meqjusa kbira biżżejjed mill-Istat Membru konċernat fuq il-bażi tal-kriterji stabbiliti minn dak l-Istat Membru.
Sabiex jingħata kont tal-karatteristiċi speċifiċi tal-produzzjoni reġjonali l-Istat Membru jista' jiffissa l-persentaġġ li ssisr referenza għalih fl-ewwel subparagrafu f'parentesi ta' bejn 25 % u 50 %.
L-Istati Membri għandhom, fi żmien xahrejn mill-pubblikazzjoni ta' dan ir-Regolament, jinfurmaw lill-Kummissjoni bil-persentaġġ li jkun għażlu li japplikaw.
Artikolu 2
Assoċjazzjoni ta' organizzazzjonijiet tal-produtturi tista' tingħata rikonoxximent minn Stat Membru biss bill-kondizzjoni li:
(a) tkun tinvolvi proporzjon minimu tan-numru totali ta' organizzazzjonijiet tal-produtturi rikonoxxuti mill-Istat Membru konċernat f'fergħa partikolari; u
(b) il-valur tal-produzzjoni mqiegħeda fis-suq mill-assoċjazzjoni jkun jirrappreżenta ta' l-anqas 20 % tal-valur tal-produzzjoni nazzjonali f'dik il-fergħa.
Artikolu 3
1. Mingħajr preġudizzju għar-Regolament tal-Kummissjoni (KE) Nru 2508/2000 [5], ir-regoli dwar is-sajd, il-produzzjoni u t-tqegħid fis-suq li ssir referenza għalihom fl-Artikolu 5(1)(c)(1) tar-Regolament (KE) Nru 104/2000 għandhom jitħejjew bil-miktub.
2. Skond l-Artikolu 5(1)(c)(4) tar-Regolament (KE) Nru 104/2000, il-ħtieġa li l-membri għandhom ibiegħu il-produzzjoni totali tagħhom permezz ta' l-organizzazzjoni tal-produtturi tal-produtturi, tista' titneħħa jekk il-prodotti jinbiegħu skond regoli komuni stabbiliti minn qabel. F'dawk il-każi, dawn ir-regoli komuni għandhom ta' l-anqas ikunu jeħtieġu konformità mal-prezzijiet ta' rtirar ta' l-organizzazzjoni.
3. B'deroga mill-Artikolu 5(1)(c)(4) tar-Regolament (KE) Nru 104/2000, il-kwantitajiet ta' prodotti li dwarhom il-membri ta' organizzazzjoni ta' produtturi jkunu kkonkludew kuntratti qabel ma jkunu saru membri m'għandhomx għalfejn ibiegħuhom permezz ta' l-organizzazzjoni tal-produtturi, dment li l-membri jkun avżaw lill-organizzazzjoni bl-implikazzjonijiet u t-tul tal-kuntratti qabel ma jissieħbu, u dment l-organizzazzjoni tkun qablet li tneħħi din il-ħtieġa.
Artikolu 4
Meta jitlob rikonoxximent, l-applikant għandu jipprovdi dan li ġej:
(a) il-kostituzzjoni ta' l-organizzazzjoni tal-produtturi;
(b) ir-regoli u r-regolamenti ta' l-organizzazzjoni tal-produtturi;
(ċ) l-ismijiet tal-persuni li għandhpm l-awtorità li jaġixxu f'isem l-organizzazzjoni tal-produtturi;
(d) id-dettalji ta' dawk l-attivitajiet tagħha li fuqhom tkun ibbażata l-applikazzjoni għar-rikonoxximent;
(e) xhieda li tikkonforma ma' l-Artikolu 1 jew l-Artikolu 2.
Artikolu 5
Fi żmien tlett xhur minn mindu jirċievi applikazzjoni għar-rikonoxximent l-Istat Membru għandu javża lill-organizzazzjoni tal-produtturi bil-miktub dwar id-deċiżjoni tiegħu. Jekk ir-rikonoxximent jiġi miċħud, l-Istat Membru għandu jagħti r-raġunijiet għal dik iċ-ċaħda.
Artikolu 6
Fejn ikun ippjanat li jiġi rtirat ir-rikonoxximent, l-Istat Membru għandu jinnotifika dak il-ħsieb lill-organizzazzjoni tal-produtturi, flimkien mar-raġunijiet għal dak l-irtirar. L-Istat Membru għandu jippermetti lill-organizzazzjoni tal-produtturi li tibgħat l-osservazzjonijiet tagħha fi żmien perjodu speċifikat.
Artikolu 7
1. Skond l-Artikolu 6(1)(b) tar-Regolament (KE) Nru 104/2000, l-Istati Membri għandhom iwettqu verifika ta' l-anqas darba fis-sena biex jiżguraw li l-organizzazzjonijiet tal-produtturi jkunu jikkonformaw mat-termini u l-kondizzjonijiet tar-rikonoxximent.
2. Meta l-ir-rikonoxximent jiġi rtirat minħabba li l-organizzazzjoni konċernata tkun talbet jew użat ir-rikonoxximent b'mod frawdolenti, kull għajnuna mogħtija taħt l-Artikolu 15(1) tar-Regolament tal-Kunsill (KE) Nru 2792/1999 [6] għandha tinġabar lura mill-Istat Membru.
Artikolu 8
Ir-Regolament (KE) Nru 2939/94 qiegħed jiġi abrogat permezz ta' dan ir-Regolament.
Artikolu 9
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jkun jgħodd mill-1 ta' Jannar 2002.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta' Novembru 2001.